Document ID: 32011R0407

РЕГЛАМЕНТ (ЕС) № 407/2011 НА КОМИСИЯТА
от 27 април 2011 година
за изменение на Регламент (ЕО) № 661/2009 на Европейския парламент и на Съвета във връзка с включването на някои правила на Икономическата комисия за Европа на Организацията на обединените нации за одобрението на типа на моторните превозни средства, техните ремаркета и системи, компоненти и отделни технически възли, предназначени за тях
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 661/2009 на Европейския парламент и на Съвета от 13 юли 2009 г. относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях (1), и по-специално член 14, параграф 1 от него,
като има предвид, че:
(1)
С Решение 97/836/ЕО на Съвета Съюзът се присъедини към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания (Ревизирано споразумение от 1958 година) (2).
(2)
С Решение 97/836/ЕО Съюзът се присъедини също така към Правила № 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 и 102 на ИКЕ на ООН.
(3)
С Решение на Съвета от 28 февруари 2000 г. Съюзът се присъедини към Правило № 110 на ИКЕ на ООН относно специалните компоненти на моторните превозни средства с двигатели, работещи на сгъстен природен газ (СПГ), и превозните средства по отношение на монтирането на типово одобрени специални компоненти за двигателите, работещи на сгъстен природен газ (СПГ).
(4)
С Решение 2000/710/ЕО на Съвета (3) Съюзът се присъедини към Правило № 67 на ИКЕ на ООН относно типовото одобрение на специалното оборудване на автомобилите, използващи втечнени нефтени газове в тяхната система за задвижване.
(5)
С Решение на Съвета от 7 ноември 2000 г. Съюзът се присъедини към Правило № 112 на ИКЕ на ООН за единните условия относно одобрението на фарове за моторни превозни средства, които излъчват асиметрична къса светлина и/или дълга светлина, оборудвани с лампи с нажежаема спирала и/или светодиодни модули.
(6)
С Решение 2001/395/ЕО на Съвета (4) Съюзът се присъедини към Правило № 13 Н на ИКЕ на ООН относно одобрението на компонент на леките моторни превозни средства по отношение на спирачните им системи.
(7)
С Решение 2001/505/ЕО на Съвета (5) Съюзът се присъедини към Правило № 105 на ИКЕ на ООН относно одобряването на превозни средства за превоз на опасни товари във връзка със специфичните им конструкционни характеристики.
(8)
С Решение на Съвета от 29 април 2004 г. Съюзът се присъедини към Правило № 116 на ИКЕ на ООН за единните технически предписания относно защитата на моторните превозни средства срещу неразрешено ползване и към Правило № 118 на ИКЕ на ООН за единните технически предписания относно горимостта на материалите, използвани за изграждането на интериора на някои категории моторни превозни средства.
(9)
С Решение на Съвета от 14 март 2005 г. Съюзът се присъедини към Правило № 121 на ИКЕ на ООН за единните предписания за одобрение на превозни средства по отношение на местоположението и обозначението на органи за ръчно управление, сигнални лампи и показващи уреди и към Правило № 122 на ИКЕ на ООН за единните технически предписания относно одобряването на превозни средства от категориите M, N и O по отношение на техните отоплителни уредби.
(10)
С Решение 2005/614/ЕО на Съвета (6) Съюзът се присъедини към Правило № 94 на ИКЕ на ООН за разпоредбите относно одобрението на превозни средства с оглед предпазването на пътниците в случай на челен удар и към Правило № 95 на ИКЕ на ООН за разпоредбите относно одобрението на превозни средства с оглед предпазването на пътниците в случай на страничен удар.
(11)
С Решение 2006/364/ЕО на Съвета (7) Съюзът одобри Правило № 123 на ИКЕ на ООН относно одобрението на адаптиращи се системи за предни светлини (AFS) за моторни превозни средства.
(12)
С Решение 2006/444/ЕО на Съвета (8) Съюзът се присъедини към Правило № 55 на ИКЕ на ООН относно разпоредби за одобряване на механичните части на теглително-прикачните устройства за състав от превозни средства.
(13)
С Решение 2006/874/ЕО на Съвета (9) Съюзът се присъедини към Правило № 107 на ИКЕ на ООН относно уеднаквяването на разпоредбите за одобрение на превозните средства категория М2 или М3 по отношение на общата им конструкция.
(14)
С Решение 2007/159/ЕО на Съвета (10) Съюзът одобри Правило № 125 на ИКЕ на ООН за одобряване на моторните превозни средства по отношение на предното зрително поле на водача на моторното превозно средство.
(15)
С Решение 2009/433/ЕО на Съвета (11) Съюзът се присъедини към Правило № 61 на ИКЕ на ООН относно единни разпоредби за одобряване на превозните средства с търговска цел по отношение на външните изпъкнали части пред задния панел на кабината.
(16)
В съответствие с Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (12), производителите на превозни средства, които искат да получат одобрение за техните системи, компоненти или отделни технически възли, могат да изберат дали да отговорят на изискванията на съответните директиви или на съответните правила на ИКЕ на ООН. Повечето от изискванията по директивите за части на превозните средства са възприети от съответните правила на ИКЕ на ООН. Тъй като технологиите се развиват, в правилата на ИКЕ на ООН се внасят постоянно изменения и съответните директиви трябва да бъдат редовно актуализирани, за да отговарят на съдържанието на съответните правила на ИКЕ на ООН. За да се избегне това дублиране, групата на високо равнище CARS 21 препоръча замяната на няколко директиви със съответните правила на ИКЕ на ООН.
(17)
В Директива 2007/46/ЕО е предвидена възможността за задължително прилагане на правилата на ИКЕ на ООН за целите на ЕО одобрение на типа на превозните средства и за замяна на законодателни актове на Съюза със съответните правила на ИКЕ на ООН. Съгласно Регламент (ЕО) № 661/2009 одобрението на типа в съответствие с правилата на ИКЕ на ООН, които се прилагат задължително, трябва да се счита за ЕО одобрение на типа съгласно същия регламент и мерките за прилагането му.
(18)
Със замяната на законодателни актове на Съюза с правила на ИКЕ на ООН се избягва дублирането не само на технически изисквания, но и на процедури за сертификацията и административни процедури. Освен това одобрението на типа, което е пряко основано на международно договорени стандарти, следва да подобри достъпа до пазара в трети държави, по-специално в онези, които са договарящи страни по Ревизираното споразумение от 1958 година, като така се увеличава конкурентоспособността на промишлеността на Съюза.
(19)
Поради това в Регламент (ЕО) № 661/2009 е предвидена отмяната на няколко директиви за одобрението на типа на моторните превозни средства, техните ремаркета и системи, компоненти и отделни технически възли, предназначени за тях, които за целите на ЕО одобрение на типа съгласно същия регламент следва да бъдат заменени със съответните правила на ИКЕ на ООН.
(20)
По тази причина е целесъобразно да бъдат включени Правила № 1, 3, 4, 6, 7, 8, 10, 11, 12, 13, 13 H, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 55, 58, 61, 66, 67, 73, 77, 79, 80, 87, 89, 90, 91, 93, 94, 95, 97, 98, 99, 100, 102, 105, 107, 110, 112, 116, 118, 121, 122, 123 и 125 на ИКЕ на ООН в приложение IV към Регламент (ЕО) № 661/2009, където са посочени правилата на ИКЕ на ООН, които се прилагат задължително.
(21)
Поради това Регламент (ЕО) № 661/2009 следва да бъде съответно изменен.
(22)
Правилата на ИКЕ на ООН, посочени в приложението към настоящия регламент, следва да се прилагат от датите за прилагане по член 13 от Регламент (ЕО) № 661/2009.
(23)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 661/2009 се заменя с приложението към настоящия регламент.
Член 2
1. При спазване на разпоредбите по параграфи 2, 3 и 4 и на член 4, от 1 ноември 2012 г. правилата на ИКЕ на ООН заедно със сериите от изменения и допълнения, които са упоменати в приложението, се прилагат за целите на ЕО одобрение на типа на новите типове превозни средства, техните ремаркета и системи, компоненти и отделни технически възли, предназначени за тях.
2. От 1 ноември 2011 година Правило № 13 Н, допълнение 9 на ИКЕ на ООН (13) се прилага за целите на ЕО одобрение на типа на новите типове превозни средства от категория M1.
3. От 1 ноември 2011 година Правило № 13, допълнение 3 към серия от изменения 11 на ИКЕ на ООН (14) или Правило № 13 Н, допълнение 9 на ИКЕ на ООН се прилага за целите на ЕО одобрение на типа на новите типове превозни средства от категория N1.
4. От датите за прилагане, посочени в таблица 1 от приложение V към Регламент (ЕО) № 661/2009, Правило № 13, допълнение 3 към серия от изменения 11 на ИКЕ на ООН се прилага за целите на ЕО одобрение на типа на новите типове превозни средства от категории M2, M3, N2, N3, O3 и O4 по отношение на електронните системи за управление на стабилността.
Член 3
1. При спазване на разпоредбите по параграфи 2 и 3 и на член 4, от 1 ноември 2014 година правилата на ИКЕ на ООН заедно със сериите от изменения и допълнения, които са упоменати в приложението, се прилагат за целите на регистрацията, продажбата и пускането в движение на новите превозни средства и техните ремаркета и за целите на продажбата и пускането в движение на новите системи, компоненти и отделни технически възли, предназначени за тях.
2. От 1 ноември 2014 година Правило № 13, допълнение 3 към серия от изменения 11 на ИКЕ на ООН или Правило № 13 Н, допълнение 9 на ИКЕ на ООН се прилага за целите на регистрацията, продажбата и пускането в движение на новите превозни средства от категория N1.
3. От датите за прилагане, посочени в таблица 2 от приложение V към Регламент (ЕО) № 661/2009, Правило № 13, допълнение 3 към серия от изменения 11 на ИКЕ на ООН се прилага за целите на регистрацията, продажбата и пускането в движение на новите превозни средства от категории M2, M3, N2, N3, O3 и O4 по отношение на електронните системи за управление на стабилността.
Член 4
1. Без да се засягат разпоредбите по параграф 2, от 1 май 2011 г. по член 5 от настоящия регламент Правило № 100, серия от изменения 00 на ИКЕ на ООН (15) се прилага за целите на ЕО одобрение на типа на превозното средство като цяло съгласно Директива 2007/46/ЕО и за целите на ЕО одобрение на типа на превозно средство по отношение на електробезопасността.
2. От 1 януари 2012 г. Правило № 100, серия от изменения 00 на ИКЕ на ООН се прилага за целите на регистрацията, продажбата и пускането в движение на новите превозни средства.
3. От 4 декември 2012 г. Правило № 100, серия от изменения 01 на ИКЕ на ООН (16) се прилага за целите на ЕО одобрение на типа на превозното средство като цяло съгласно Директива 2007/46/ЕО и за целите на ЕО одобрение на типа на превозно средство по отношение на електробезопасността.
Член 5
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 2011 година.

Labels: 7
8
15